मॉर्निंग वाक करैत नेता जीसँ हुनकर छऽ वर्षक बेटा पुछलकै " डैडी, ई घोटाला आ घोटालेबाज की होइ छै ? "
" घोटाला. . . घो. . . टा. . . ला. . . हँ. . . जखन कोनो चीजकेँ किओ बिना चिबेने घोंटि लै छै आ ढकारो नै करै छै तँ एहि प्रक्रियाकेँ घोटाला कहल जाइ छै । "
" आ घोटालेबाज ? "
" जे किओ एहि प्रक्रियामे शामील रहै छै तकरा घोटालेबाज कहल जाइ छै । "
" तखन तँ डैडी अहूँ घोटाला केने छी आ बड पैघ घोटालेबाज छी । "
बेटाक ई उत्तर पार्कमे ठाढ़ कतेको लोक सूनि लेलक । नेता जीकेँ लागलै जे आब सब पोल खुलि गेल । अपने बेटाक नजरिसँ खसि गेलौं । लाजे पएर रूकि गेलै । डैडीक लटकल मुँह देख बेटा बाजल " अहाँ चिन्ता किए करै छी ? सिचुएशन कन्ट्रोलमे अछि । अहाँ सदिखन पानक पीक घोंटि जाइ छी आ ढकारो नै करै छी तेँ घोटालेबाज छी । "
बेटाक तर्क सूनि नेता जीक मोन अस्थिर भेल । ओ बुझि गेलाह जे बेटा नम्हर भऽ बड पैघ नेता बनत । 